text: Sønderjyske skriver fodboldhistorie
  06 december 2014 kl. 09.37
  Sønderjyske blåstempler efterår med kun tre nederlag - og 11 uafgjorte. Det er rekord i en efterårssæson i superligaen.
  Sønderjyske sluttede fredag efterårets sæson med 0-0 i Randers.
  Nok en gang fristes man til at sige om Sønderjyskes superligakampe i 2014. For det var 11. gang i 17 forsøg, at sønderjyderne spillede uafgjort.
  Det er historieskrivning i Danmarks bedste fodboldrække for en specifik efterårssæson. For nogle vil de mange pointdelinger blive betragtet som missede sejre, men ikke for Sønderjyskes cheftræner, Lars Søndergaard.
  - Det fylder meget i medierne, at vi ikke har vundet i så og så mange kampe. De mange uafgjorte kampe ser jeg nødvendigvis ikke som noget negativt, tværtimod.
  - Vi har kun tabt tre kampe i en efterårssæson, hvor vi har mødt de tre øverste hold to gange. Det er en godkendt præstation i mine øjne, siger Lars Søndergaard.
  De tre nederlag - et til FC Midtjylland og to til Brøndby - og de mange uafgjorte betyder, at Sønderjyske indtager en aktuel ottendeplads i tabellen.
  Nu venter vinterpausen, inden Sønderjyske til foråret skal forsøge at undgå nedrykning, som klubben har gjort i hver eneste sæson siden oprykningen i foråret 2008.
  